Мамбеталиев Кубан Ильясович
Мамбеталиев Кубан Ильясович (8. 1. 1953-жылы туулган, Чүй областы, Кемин району, Быстровка шаарчасы (азыркы Кемин) – адабиятчы, журналист, доцент (1987)), филология илимдеринин доктору (2012). 1978-жылы Пржевальск мамлекеттик пединститутун, 1984-жылы КМУнун (азыр КУУ) аспирантурасын бүтүргөн. 1984–92-жылдары Пржевальск (азыр Ысык-Көл университети) пединститутта, Бишкектеги Орус тили жана адабияты пединститутунда, КМУда окутуучу, доцент, кафедра башчысы, сырттан окуу боюнча проректор, 1992–95-жылдары Кыргыз Республикасынын Улуттук Илимдер академиясынын Тил жана адабият институтунда (азыр. Ч. Айтматов атындагы) окумуштуу катчы, улук илимий кызматкер, 1995–98-жылдары «Столица» гезитинин башкы редактору, 1998–2006-жылдары «Журналисттер» коомдук бирикмесинин жетекчиси, 2006–2010-жылдары Кыргыз Республикасынын Улуу Британиядагы Атайын жана ыйгарым укуктуу элчиси. Мамбеталиев – «Исповедь публициста» (1994), «Итоги демократии» (1994), «Свобода от страха» (2006) деген орус тилиндеги публицистикалык жыйнактардын автору. Эмгектери: Русско-кыргызские литературные связи. Б., 1991; Сатира и юмор в кыргызской литературе. Б., 2011. 
Инсандар

Колдонулган адабияттар
 “Кыргызстан” улуттук энциклопедиясы: 5-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. илл. ISBN 978 9967-14-111 -7